สธ.ญี่ปุ่นไฟเขียว “แพกซ์โลวิด” ยาเม็ดรักษาโควิด เพิ่มทางเลือกผู้ป่วยอาการน้อย
“สธ.ญี่ปุ่น” อนุมัติการใช้ยาเม็ดรักษาโควิด “แพกซ์โลวิด” ผลิตโดย “ไฟเซอร์ อิงก์” หวังช่วยเพิ่มทางเลือกในการรักษาในผู้ป่วยที่มีอาการไม่รุนแรง
“สธ.ญี่ปุ่น” อนุมัติการใช้ยาเม็ดรักษาโควิด “แพกซ์โลวิด” ผลิตโดย “ไฟเซอร์ อิงก์” หวังช่วยเพิ่มทางเลือกในการรักษาในผู้ป่วยที่มีอาการไม่รุนแรง
11 ก.พ. 2565

กระทรวงสาธารณสุข แรงงาน และสวัสดิการญี่ปุ่น อนุมัติการใช้งานยาเม็ดรักษาโรคติดเชื้อไวรัสโคโรนาสายพันธุ์ใหม่ (โควิด-19) แบบรับประทาน ที่ผลิตโดยไฟเซอร์ อิงก์ (Pfizer Inc.) บริษัทเวชภัณฑ์ยักษ์ใหญ่ของสหรัฐฯ เพื่อเพิ่มทางเลือกในการรักษาสำหรับผู้ป่วยอาการไม่รุนแรง
โดยการอนุมัติข้างต้นมีขึ้นหลังจากคณะกรรมการของกระทรวงฯ อนุมัติการใช้งานยาดังกล่าว ขณะที่ยอดผู้ป่วยโรคโควิด-19 เพิ่มขึ้นจากการติดเชื้อไวรัสฯ ชนิดกลายพันธุ์ สายพันธุ์โอไมครอน
สำหรับ “แพกซ์โลวิด” (Paxlovid) เป็นยาเม็ดประกอบด้วยยาต้านไวรัส 2 รายการ ได้แก่ เนอร์มาเทรลเวียร์ (nirmatrelvir) และริโทนาเวียร์ (Ritonavir)
ทั้งนี้ แพกซ์โลวิดจะเป็นยารับประทานตัวที่ 2 ในญี่ปุ่น ที่ใช้สำหรับรักษาอาการป่วยไม่รุนแรงจากโรคโควิด-19 และคาดว่ากระทรวงฯ จะเร่งกระบวนการอนุมัติที่เกี่ยวข้องให้เสร็จสิ้นในเร็วๆ นี้ ซึ่งจะนำไปสู่การสำรองยาให้เพียงพอสำหรับประชาชน 40,000 คน ตามแผนการของรัฐบาลญี่ปุ่น
อย่างไรก็ตาม ญี่ปุ่นได้ทำข้อตกลงกับไฟเซอร์ อิงก์ สาขาญี่ปุ่น ในการจัดหายาจำนวนเพียงพอสำหรับประชาชน 2 ล้านคนภายในปีนี้ โดยชิเงยูกิ โกโต รัฐมนตรีกระทรวงฯ กล่าวว่ายาแบบรับประทานจะมีบทบาทสำคัญในการรักษาผู้ป่วยโรคโควิด-19 อาการไม่รุนแรง